
A Snazarus fehérje funkciójának leírása Drosophila nefrocita modellben

A Snazarus (Snz) egy - a sorting nexin családba tartozó - Drosophila fehérje. Egyik emberi ortológjának, az SNX25-nek mutációját több emberi betegségben is kimutatták, említésre méltóan a krónikus vesebetegség (CKD) esetén. Ennek az összefüggésnek a molekuláris mechanizmusa viszont még nem tisztázott.
A sorting nexin fehérjék jellemzően a sejtszervecske-membránokhoz kötődnek. Amikor Drosophilában megvizsgáltuk az snz mutációjának hatását, markáns defektusokat tapasztaltunk a nefrocitákban, amelyek a humán podociták és proximális tubulus sejtek megfelelői. Emiatt ezekben a sejtekben kezdtük el vizsgálni az Snz szerepét. Főként élő és fixált sejtpreparátumokat vizsgáltunk fluoreszcens mikroszkópiával az endocitózishoz és a szekrécióhoz kapcsolódó fehérjék mutációi esetén. Ugyanígy követtük a szekrécióra kerülő fehérjéket, illetve különböző tracerek endocitózisát is.
A legszembetűnőbb változás a késői endoszómák megnagyobbodásában nyilvánult meg az snz funkcióvesztése esetén. A továbbiakban kiderült, hogy az Snz és a Rab11 – amely a szekréciós rendszerhez tartozó reciklizáló endoszómákon található meg – a nefrocitákban kolokalizál, az snz csendesítésekor a Rab11 szétszóródik a sejtplazmában, és ezen két fehérje között biokémiai kapcsolat is fennáll. A reciklizáció egyik fontos szerepe a sejt szűrőrendszerének karbantartása az azt alkotó fehérjék folyamatos cseréjének biztosításával. A résmembránt megfestve fokozott szekréciót tapasztaltunk Snz hiányában. E hatás a Rab11 overexpresszióval additív és hasonló megjelenésű. Eredményeink alapján nefrocitákban az Snz a szekréció inhibítora a Rab11 útvonalra hatva.
Ezen funkció az emberi vese sejtjeinek működésében is érintett lehet, magyarázva a CKD nagyobb gyakoriságát SNX25 mutáció esetén, illetve más sejtek esetén egyéb betegségek kockázatát is növelheti. Ilyen betegségekben a Rab11 útvonal a jövőben új gyógyszerfejlesztés célpontja lehet.
A személyes hallgatói munkámból kiemelendő a résmembrán immunjelölési kísérletsorozat elvégzése, a felhasznált rab11 génhez kapcsolódó genetikai eszközök validálása, illetve a kutuatáshoz kapcsolódó néhány kiegészítő kísérlet megvalósítása. Ez utóbbiak során az Snz esetleges hatásait vizsgáltam az endocitózis funkciójának megtartottságára ezüst-nitrát felvételi, valamint FRAP módszerekkel. Az snz csendesítése az endocitózist nem befolyásolta. A legtöbb kísérlethez a mintakészítést és a mikroszkópos munkát csapatban végeztük, így számos egyéb fontos eredményünkhöz is hozzájárultam.



